ડિસેમ્બરમાં રાજ્ય સરકારે હુક્કાબારને ગેરકાયદેસર ઠેરવતો વટહુકમ પાસ કર્યો હતો. રાજ્યના ગૃહમંત્રી પ્રદીપસિંહ જાડેજાએ એ સમયે ભારપૂર્વક કહ્યું હતું કે “હુક્કાના માધ્યમથી લોકો શરીરમાં ઝેર નાંખે છે. સિગરેટ કરતા હુક્કાનો ધુમાડો 200 ટકા વધારે હોય છે. સિગરેટ સ્મોકિંગ 20 પફ તો તેની સામે હુક્કો પીવો 200 પફ બરાબર છે.” જાડેજાએ એમ પણ જણાવ્યુ હતુ કે, “યુવાનો હુક્કાબારમાં છૂટ્ટા હાથે પૈસા ઉડાવે છે અને તેમને એ અહેસાસ પણ નથી થતો કે એક કલાકના સેશનમાં તે 90,000 મિલિલિટર ધુમાડો પેદા કરે છે, તેની સામે સિગરેટ 600 મિલિલિટર ધુમાડો જ પેદા કરે છે.”